Hoe verseker jy 'n goeie werk? - Solidariteit Wêreld LoopbaanSolidariteit Wêreld Loopbaan
Tuis › Artikels › Hoe verseker jy 'n goeie werk?
Hoe verseker jy 'n goeie werk?
Wat beteken 'n goeie werk? Jim Clifton, HUB van die peilingsmaatskappy Gallup, definieer dit as 'n werk waar jy weet wat van jou verwag word en jy die vermoë besit om dit te doen en daarin te presteer. Verder sê hy dit is omstandighede waar jou baas geïnteresseerd is in jou loopbaan se sukses en die ontwikkeling daarvan,waar jou mening tel en jy ook 'n sê het, en waar jy voel dat jou werk 'n belangrike doel het en 'n bydrae lewer.
Jy bestee die grootste deel van jou tyd by die werk en daarom is dit baie belangrik om 'n werk te kry wat aan jou behoeftes voldoen. Werktevredenheid speel 'n baie groot rol in die suksesvolle uitvoering van jou pligte en beïnvloed ook jou gesondheid en welstand. Besluit dus wat vir jou 'n goeie werk sal wees en doen wat jy kan om dit te kan kry. Prediker 9:10 sê vir ons: "Doen met toewyding alles wat jou hand vind om te doen."
Wees leergierig en altyd bereid om jouself te verbeter. Stel vas waar jy steeds moet ontwikkel en kyk wat jy kan doen om dit te laat gebeur. Elke pos verskil en vereis dus verskillende vaardighede en kwalifikasies. Nie almal is egter in 'n situasie waar hulle addisionele opleiding kan kry en kursusse kan doen nie. Kyk of jy nie ten minste die minimum kan doen wat jou kanse sal verbeter om die ideale werk te kry nie. Iets so eenvoudig soos 'n Word- of Excel-kursus is somtyds al wat nodig is. Kyk waar jy jouself kan leer en kan ontwikkel, en bevorder jou eie kanse op hierdie manier.
Stel vas wat jy na die tafel kan bring wat iemand anders dalk nie kan nie. Dink buite die boks en indien moontlik, probeer jou eie geleenthede skep, byvoorbeeld deur 'n klein onderneming te begin of 'n entrepreneur te word. Op hierdie manier kan jy weer werk skep en ook ander mense help wat op geen ander plek 'n geleentheid kry nie. Dit is ongelukkig nie altyd moontlik nie, en indien jy dit nie kan doen nie is dit ook reg so. Soek dan vir werk in 'n reeds gevestigde besigheid, wat na jou behoeftes omsien en volgens jou 'n goeie werk is.
Talle mense kan nie werk nie bloot omdat hulle nie 'n manier het om by die werk uit te kom nie. Dis dus belangrik om seker te maak basiese dinge is in plek, byvoorbeeld die besit van 'n rybewys. Indien dit nie vir jou moontlik is nie, vind 'n manier om nie toe te laat dat jou omstandighede jou loopbaan beperk nie.
Stel vir jouself 'n CV saam. Indien dit nie vir jou moontlik is om dit elektronies te doen nie, skryf dit op 'n stukkie papier neer. Met elke kursus, kwalifikasie, vaardigheid wat verbeter/voltooi is, kan jy jou CV opdateer. Jou CV is die beste vorm van bemarking van jouself in die professionele wêreld en speel 'n groot rol in die werk wat jy kry. Maak seker dit is 'n ware weerspieëling van jouself en jou loopbaan. Dit moet professioneel voorkom en geen spelfoute of iets anders bevat wat jou kan benadeel nie.
Wanneer jy die nodige kwalifikasies gekry het en die tyd reg is om vir werk aansoek te doen, stuur jou CV na verskeie organisasies en maak seker jy is bekend in die mark daar buite.